作者:皮日休
標題:寂上人院聯句
內容:癭床空默坐，清景不知斜。暗數菩提子，閑看薜荔花。——皮日休有情惟墨客，無語是禪家。背日聊依桂，嘗泉欲試茶。——陸龜蒙石形蹲玉虎，池影閃金蛇。經笥安巖匼，瓶囊掛樹椏。——皮日休書傳滄海外，龕寄白雲涯。竹色寒淩箔，燈光靜隔紗。——陸龜蒙趁幽翻小品，逐勝講南華。莎彩融黃露，蓮衣染素霞。——皮日休水堪傷聚沫，風合落天葩。若許傳心印，何辭古堞賒。——陸龜蒙